Ons het nuwe stories nodig om ons te rig | Netwerk24
Ons het nuwe stories nodig om ons te rig
Deur Dana Snyman 28 Maart 2020 05:00
Dag 1. Dit is stil hier in my ark. Net die drie honde is by my. E moet naby haar brose ouers en haar kind op Y wees. Liefde in die Tyd van die Virus. Sal ons aan mekaar mag raak wanneer ons mekaar weer sien?
Ek het vanoggend 'n avokado oopgesny, die pit uit­ge- haal, drie tandestokkies daarin gedruk en dit laat sak in 'n leë agurkiebottel halfvol met water. Dit staan nou op die vensterbank in die kombuis. Oorlede Ma het dit altyd gedoen. Dit was deel van haar evangelie. My kop is vol los gedagtes. Ek sukkel om in paragrawe te dink.
C het 'n WhatsApp aangestuur: "Government arranged lockdown from 26 March 2020, and the Bible verse Isaiah 26:20 says: Go home, my people, and lock your doors! Hide yourself for a little while until the Lord's anger has passed."
Wil God ons werklik met hierdie virus straf?
Ek weet te min van God af om te weet of dit waar is.
Dis vir my onbegryplik dat party mense kan dink gebed kan jou teen die virus beskerm, en dat God jou met 'n wonderwerk gesond kan maak wanneer jy dodelik siek is.
Hef die hande na bo, bekeer jou, en betaal asseblief vir ons 'n stewige bedraggie in by die rekeningnommer wat nou oor die TV-skerm rol.
Ek sukkel om aan God te dink as 'n god van kits­oplossings.
Ek wonder hoe gaan dit met Kitte, die werklose swerwer wat tydelik asiel in 'n samaritaan se buitekamer op Eden­ville gekry het. Ek bel hom, maar sy foon is af. Kitte, kom in, kom in! Is jy nog gesond, my vriend?
Ek het Sydney gistermiddag Diazville toe geneem, township toe. In die nege jaar wat hy aan en af stukwerk by my doen, is dit die eerste keer dat ek by sy woonplek kom. Drie vertrekke vir ses mense en 'n kous sonder 'n maat in die voortuin.
Ons het nuwe stories nodig om ons lewens mee te rig. Die oues het ons wreed gemaak.
Op pad soontoe, deur Saldanha, het dit soos die dag voor Kersfees gevoel. Net sonder die geskenke. Lang, somber rye in die winkels. 'n Man wat met 'n sak toiletrolle soos 'n baba in sy arms straataf stap.
'n Virus is vir ons gebore in 'n stad in China. Miskien dra die aarde al té lank té swaar aan ons met ons onbeperkte begeertes en onversadigbare drome. Nóg plastiek, nóg rooivleis, nóg steenkoolwolke wat die lug in gepomp word.
Dis mooi en goed dat die Rupert- en die Oppenheimer-familie R1 miljard elk geskenk het vir ondernemings wat in hierdie tyd gaan sukkel, maar hoekom het hulle in die eerste plek R1 miljard om weg te gee? Behoort enige mens soveel geld te hê?
Hoekom is die BMW X5 opgevolg deur die X6 opgevolg deur die X7? Hoekom skeer ek my wange met 'n Gillette Vector Plus terwyl 'n oudtydse Minora-lemmetjie net so goed gewerk het? Wanneer is genoeg genoeg? Miskien sal ons in hierdie tyd tot besinning kom oor sulke dinge.
Ons het nuwe stories nodig om ons lewens mee te rig. Die oues het ons wreed gemaak. 'n Wonderwerk gebeur, sê ds. R, waar mense ten koste van hulself deernis en barmhartigheid bewys.
Ek het pas gaan kyk: Die son skyn helder op die bottel waarin die avokadopit gekruisig in die water hang. Een van die dae behoort 'n fyn, dun stingeltjie deur te breek.